Κάρολος Χάουαρντ, 3ος κόμης του Κάρλαϊλ

Ο Κάρολος Χάουαρντ, 3ος κόμης του Κάρλαϊλ, Ιδιαίτερος Σύμβουλος, αγγλ.: Charles Howard, 3rd Earl of Carlisle, PC (περ. 1669 – 1 Μαΐου 1738) ήταν Βρετανός ευγενής, ομότιμος και πολιτικός.

Ο Κάρολος Χάουαρντ ήταν ο μεγαλύτερος γιος του Εδουάρδου Χάουαρντ 2ου κόμη του Κάρλαϊλ, και κληρονόμησε τον τίτλο του με το τέλος του πατέρα του το 1692. Νυμφεύτηκε το 1683 τη λαίδη Άννα ντε Βιρ Κάπελ, κόρη του Αρθούρου Κάπελ 1ου κόμη του Έσσεξ.

 Πολιτική σταδιοδρομία 
Εξελέγη βουλευτής του Μόρπεθ το 1689, με κατοικία στο Λονδίνο στην πλατεία Σόχο.  Διορίστηκε κυβερνήτης του Κάρλαϊλ από το 1693 έως το 1728, και λόρδος-Υποδιοικητής του Κάμπερλαντ και του Γουέστμορλαντ από το 1694 έως το 1714. Ο Γουλιέλμος Γ΄ τον διόρισε Κύριο του Κοιτώνος μεταξύ 1700 και 1702, Πρώτο Λόρδο του Θησαυροφυλακίου από το 1701 έως το 1702, και Ιδιαίτερο Σύμβουλο το 1701. Διετέλεσε κόμης Στρατάρχης μεταξύ 1701 και 1706, επειδή ο 5ος εξάδελφός του, ο 10ος δούκας του Νόρφολκ, ήταν ανήλικος. Μετά το τέλος της Άννας Στιούαρτ, βασίλισσας της Μ. Βρετανίας, την 1η Αυγούστου 1714, διορίστηκε λόρδος Δικαστής του Βασιλείου μέχρι την άφιξη του βασιλιά Γεωργίου Α΄ της Μ. Βρετανίας στις 18 Σεπτεμβρίου 1714. Ο νέος βασιλιάς τον επαναδιόρισε Πρώτο Λόρδο του Θησαυροφυλακίου από τις 23 Μαΐου 1715 έως τις 10 Οκτωβρίου 1715, και τον έκανε φύλακα του Πύργου του Λονδίνου μεταξύ 1715 και 1722.

 Επιχειρηματικές συναλλαγές 
Από το 1699 έως το 1709 ο Κάρλαϊλ συμμετείχε στις δόλιες απάτες του πειρατή Τζον Μπρέχολτ. Αρχικά ο Κάρλαϊλ υποστήριξε ένα σχέδιο για κατάδυση και διάσωση ενός υποτιθέμενου ναυαγίου στα ανοιχτά της Αβάνας -ο Μπρέχολτ μάλιστα ονόμασε το πλοίο του Κάρλαϊλ- το οποίο απέτυχε, μετά το οποίο ο Μπρέχολτ αποκάλυψε ότι σκόπευε να πλεύσει για το Πράσινο Ακρωτήριο και στη συνέχεια στη Μαδαγασκάρη, για να εμπλακεί σε απροκάλυπτη πειρατεία. Λίγα χρόνια αργότερα, ο Κάρλαϊλ υποστήριξε το σχέδιο του Μπρέχολτ (που παρουσιάστηκε απευθείας στη βασίλισσα Άννα Στιούαρτ) να δώσει χάρη στους πειρατές της Μαδαγασκάρης, και να τους επιστρέψει στην Αγγλία με τον πλούτο που είχαν συγκεντρώσει. Αυτό το σχέδιο ναυάγησε, όταν αποκαλύφθηκε το πειρατικό παρελθόν του Μπρέχολτ. 

 Οικογένεια 
Το 1699 παρήγγειλε την κατασκευή μίας νέας μπαρόκ έπαυλης, του Κάστρου Χάουαρντ, στο Γιόρκσιρ της Αγγλίας, σύμφωνα με τα σχέδια του σερ Τζον Βάνμπρου, η οποία εξακολουθεί να κατοικείται από τους απογόνους του.

Απεβίωσε στο Μπαθ το 1738, και είναι θαμμένος στο Μαυσωλείο, στο Κάστρο Χάουαρντ. Είχε έξι παιδιά:
 Ερρίκος, 4ος κόμης του Κάρλαϊλ (1693–1758).
 σερ Κάρολος (π. 1696–1765), στρατηγός.
 λαίδη Χάριετ, απεβίωσε νέα.
 λαίδη Ελισάβετ Άννα, παντρεύτηκε τον Νικόλαο Λέχμερ 1ο βαρόνο Λέχμερ, και στη συνέχεια τον σερ Θωμά Ρόμπινσον 1ο βαρονέτο.
 λαίδη Άννα, παντρεύτηκε τον Ριτς Ίνγκραμ 5ο υποκόμη του Ίρβιν, και στη συνέχεια τον ταξίαρχο Γουλιέλμο Ντάγκλας του Κερκνες (απεβ. 1747).
 λαίδη Μαρία, άγαμη.

 Αναφορές 

Βιβλιογραφία
 Leigh Rayment's Peerage Pages  [self-published source] [better source needed]
 Leigh Rayment's Historical List of MPs  
 Goodwin, Gordon (1891). "Howard, Charles (1674-1738)" . Dictionary of National Biography. Vol. 28. pp. 7–8.

Κατηγορία:Οικογένεια Χάουαρντ (αγγλική αριστοκρατία)